Staða truflana eins og hún leit út á heimasíðu RARIK klukkan 7:10 í morgun . RARIK Enn eru rafmagnstruflanir á Norðausturlandi og annars staðar þarf að skammta rafmagn , líkt og á Sauðárkróki . Starfsmenn RARIK komu rafmagni áí Dalabyggð í gærkvöldi og er ekki von á frekara rafmagnsleysi þar . Keyrt var á díselvélum á Þórshöfn en þar kom upp bilun í gærkvöldi og er unnið að viðgerð þannig að rafmagnslaust hefur verið í Þistilfirði , á Þórshöfn og í Bakkafirði . Hjá Landsneti hafa menn unnið hörðum höndum í alla nótt við að koma lagi á línurnar . Fimmtán manna vinnuflokkur er að vinna í tengivirkinu í Hrútatungu við að hreinsa tengivirkið af seltu . Allt kapp er lagt á að koma tengivirkinu í rekstur , segir á Facebook-síðu Landsnets . Þá er vinnuhópur að störfum við Sauðárkrók að vinna við að koma Sauðárkrókslínu í rekstur . Einnig var hópur á vettvangi í Ljósavatnsskarði við að tryggja öryggi vegfarenda , þar sem línan brotnaði við Þjóðveg 1 . Í gærkvöldi var síðan hópur frá Björgunarsveitunum , Rarik og verktakanum Víkurraf að afísa tengivirkið á Húsavík .